KIRJALLINEN KYSYMYS E-2074/01 esittäjä(t): Giuseppe Pisicchio (PPE-DE) komissiolle. Euroopan kansalaistesn turvallisuus ja ympäristön suojelu.



Virallinen lehti nro 040 E , 14/02/2002 s. 0178 - 0179



KIRJALLINEN KYSYMYS E-2074/01 esittäjä(t): Giuseppe Pisicchio (PPE-DE) komissiolle (13. heinäkuuta 2001) Aihe: Euroopan kansalaistesn turvallisuus ja ympäristön suojelu Euroopan unionin tulee kiinnittää huomiota kansalaisten turvallisuuteen, ympäristön suojeluun ja energian säästämiseen. ETRTO (European Tyre and Rim Technical Organization) -nimisen järjestön tekemä tutkimus osoitti, että 70 prosenttia eurooppalaisten henkilöautojen renkaista ei ole tarpeeksi täynnä, minkä johdosta polttoaineen kulutus lisääntyy ja siten myös hiilidioksidipäästöt kasvavat 5-25 prosenttia. Tällöin myös renkaiden käyttöaika lyhenee 20-50 prosenttia normaaliin käyttöaikaan verrattuna. Autonrenkaiden käyttöä ja kulutusta yhteismarkkinoilla seuraavan ja valvovan työryhmän (UTWG, Used Tyre Working Group) mukaan Euroopassa kulutetaan vuosittain noin 35 miljoonaa autonrengasta, mikä johtaa niiden hävittämiseen liittyviin vaikeisiin ongelmiin. Tieliikenneonnettomuksia koskevan yhteisön tietokannan (CARE) (30. marraskuuta 1993 annettu asetus 93/704/EY(1)) mukaan 1,4 prosenttia Euroopan unionin jäsenvaltioissa tapahtuneista kuolemaan johtaneista onnettomuuksista johtuu autonrenkaista ja niiden täyttämiseen liittyvistä ongelmista. Yhdysvalloissa tieliikenteen kansallinen viranomaisjärjestö (N.H.T.S.A., National Highway Traffic Society Administration) esitti, että ainoastaan vuonna 1999 niiden kuolemaan johtaneiden tieliikenneonnettomuuksien lukumäärä, jotka olivat yhteydessä renkaiden vähäiseen paineeseen, oli 647, mikä oli noin 2 prosenttia kaikista kuolemaan johtaneista onnettomuuksista. Tämän seurauksena Yhdysvaltain lakiasäätävä elin sääti liittovaltion direktiivin (laki H.R. 5164, TREAD ACT, osa 13), jonka myötä kaikkien 1. marraskuuta 2003 lähtien rekisteröitävien ajoneuvojen renkaiden paineen säännöllinen tarkastuttaminen tuli pakolliseksi. Mihin toimiin komissio aikoo edellä mainitun perusteella ryhtyä kansalaisten turvallisuuden lisäämiseksi, kun otetaan huomioon myös asiaan liittyvät ympäristövaikutukset ja Yhdysvaltain kyseistä aihetta koskeva edelläkäyvä lainsäädäntö? (1) EYVL L 329, 30.12.1993, s. 63. Erkki Liikasen komission puolesta antama vastaus (26. syyskuuta 2001) Komissio on tietoinen siitä, että renkaiden alhainen ilmapaine on yksi suurimmista vakavia auto-onnettomuuksia aiheuttavista tekijöistä ja voi lisätä myös polttoaineen kulutusta ja hiilidioksidipäästöjä. Itse asiassa on todettu, että vähintään 1,4 prosenttia kuolemaanjohtavista onnettomuuksista Euroopan unionissa on yhteydessä renkaiden ilmanpaineeseen. Tämä vastaa noin 600 ihmishenkeä, jotka mahdollisesti voitaisiin pelastaa renkaiden ilmanpaineiden tarkkailulla. Komissio on jo joitakin vuosia tarkkaan seurannut renkaiden teknistä kehitystä ja on vakuuttunut siitä, että yhteisellä strategialla ongelmaan löydetään ratkaisu. Komissio onkin sen vuoksi käsitellyt aihetta sekä pyörästö- ja jarrutuslaitteita käsittelevän raportointiryhmän asiantuntijaryhmien että kansainvälisen standardointijärjestön (ISO) tasolla ja virallisemmin Yhdistyneiden kansakuntien alaisena toimivan ajoneuvojen suunnittelun yhdenmukaistamisfoorumin yhteydessä. Asiantuntijoiden työn odotetaan valmistuvan syksyllä 2001. Eri puolilla maailmaa voimassa olevien turvallisuusvaatimusten yhdenmukaistaminen voisi johtaa siihen, että renkaisiin olisi asennettava paineanturit, jotka ilmoittavat heti liian alhaisesta rengaspaineesta tai siitä, että saman akselin renkaiden välinen epätasapaino on liian suuri. Komissio tutkii siis parhaillaan mahdollisia toimia ja niiden tarpeellisuutta tällä alalla, erityisesti ajoneuvojen suunnittelun yhdenmukaistamista käsittelevän foorumin työn perusteella.